Miguel Cervantes

**Miguel Cervantes**, punim imenom **Miguel de Cervantes Saavedra** (29. rujna 1547. - 23. travnja 1616., Madrid), španjolski književnik najpoznatiji po romanu *Don Quijote*. Smatra se najvećim španjolskim književnikom i začetnikom suvremenog romana, a njegova su djela pisana na razmeđi dvaju književnih stilova - renesanse i baroka.

## Rane godine

Prema mišljenju većine povjesničara, Cervantes je rođen 29. rujna 1547. u španjolskom gradu Alcalá de Henares, 35 km sjeveroistočno od središta Madrida, kao drugi sin brijača-kirurga Rodriga de Cervantesa i njegove supruge Leonor de Cortinas. Njegova braća bila su Andres (r. 1543.), Andrea (r. 1544.), Luisa (r. 1546.), Rodrigo (r. 1550.), Magdalena (r. 1554.) i Juan. Otac Rodrigo podrijetlom je iz andaluzijskog grada Cordobe, gdje je njegov otac Juan de Cervantes bio ugledan odvjetnik. Po očevoj liniji naslijedio je židovsko podrijetlo, a o majčinom podrijetlu povjesničari još raspravljaju.

Tijekom Miguelova djetinjstva Rodrigo je često bio u dugovima, često se seleći u potrazi za poslom. Tijekom Rodrigova boravka u zatvoru (listopad 1553. - travanj 1554.), o djeci se brinula majka Leonora, koja je prema pravnim dokumentima mogla čitati i pisati te je imala poslovan um. Obitelj je živjela u Cordobi sve do djedove smrti 1556.. Iz nepoznatih razloga Rodrigo nije profitirao od djedove oporuke, a povijesni izvori ga ponovno spominju 1564. u surječju pravne tužbe koju je pokrenuo u Sevilli. Rodrigo je uspješno unajmio kuću za svog sina Andresa, mlađeg magistrata, dok je Miguel pohađao isusovačko sveučilište, gdje je među njegovim učiteljima bio i poznati dramaturg Pedro Pablo Acevedo. Prema pravnim izvorima, njegov otac je ponovno pao u dugove, nakon čega je obitelj 1566. preselila u Madrid.

## Vojna karijera

U 19. st. Cervantesov životopisac otkrio je nalog za njegovo uhićenje, datiran 15. rujna 1569., zbog mačevalačkog dvoboja protiv Antonija de Sigure. Iako se u to vrijeme nalog proglašavao netočnim, smatrajući takvo ponašanje ispod časti za uglednog književnika, vjerojatni je razlog njegova napuštanja Madrida. Do 1570. dolazi u Rim, gdje postaje tajnik novopečenog kardinala Giulia Acquaviva. Iste godine započinje Četvrti osmansko-mletački rat, a Cervantes odlazi u Napuljsko Kraljevstvo gdje se prijavljuje kao vojnik Svete lige. Povjesničari nagađaju kako je vjerojatni razlog njegova odlaska u rat želja za poništavanjem uhidbenog naloga.

Napuljski vojni zapovjednik, Alvaro de Sande, bio je prijatelj obitelji Cervantes, zbog čega je Miguela imenovao časnikom pod zapovjedništvom . Početkom 1571. pridružio mu se i brat Rodrigo, a u rujnu je krenuo u rat ploveći na brodu *Marquesa*. Istaknuo se u pomorskoj bitci kod Lepanta 7. listopada, u kojoj je katoličko brodovlje porazilo osmansku flotu, označujući početak kraja osmanske prevlasti na Sredozemlju. Prema vlastitom svjedočenju, unatoč malariji sudjelovao je u bitci kao zapovjednik lakog čamca s 12 članova posade. U bitci je pobijeno 40, a ranjeno 120 mornara *Marquese*, uključujući i Cervantesa koji je dobio dvije rane na poprsju i jednu na lijevoj ruci, zbog čega je kasnije nije mogao koristiti. U djelu *Putovanje u Parnassus* spominje kako je "izgubio pokrete lijeve ruke za slavu desne". Svojim zaslugama se ponosio sve do smrti, a spomenuo ih je i u uvodu drugog dijela *Don Quijota*. Kao nagradu, zapovjednik katoličke flote don Ivan Austrijski povećao mu je plaću čak četiri puta.

Tijekom prve polovice 1572. g. oporavljao se u bolnici u sicilskom gradu Messini. U srpnju se vratio u vojnu službu, iako mu rane na poprsju nisu zacijelile sve do veljače 1573. Pridružio se ekspediciji na Corfu i Navarinu u Egejskom moru. Sudjelovao je u oslobođenju Tunisa i La Goulettea, koje su Osmanlije 1574. ponovno osvojile. Po povratku u Palermo, vojvoda od Sesse Gonzalo II. dao mu je plaću i pismo zahvale.

Početkom rujna 1575., Cervantes je s Rodrigom isplovio iz Napulja na galiji *sol* (špa. *sunce*).

## Povijesni izvori

Unatoč velikoj slavi, mnoge pojedinosti o Cervantesovu životu nisu poznate, uključujući njegovo ime, pozadinu i tjelesni izgled. Iako se potpisivao prezimenom *Cerbantes*, tiskari njegovih knjiga koristili su *Cervantes*, što se ustalilo među čitateljima sve do danas. U kasnijim godinama svojem je imenu dodao *Saavedra*, prezime svojih dalekih rođaka, radije nego majčino djevojačko prezime *Cortinas*. Portorikanska povjesničarka Luce López-Baralt tvrdi kako prezime dolazi od riječi *shaibedraa*, koja na jednom arapskom dijalektu znači "jednoruki", što je bio Cervantesov nadimak tijekom zarobljeništva.

```
[[|]]

```